Az óra eleji meditatív zenét egy lüktető, adrenalin növelő, intenzív zene követi, amely a kardió és erősítő gyakorlatsorok zenei háttereként szolgál. A mély zenei ritmusok segítik, fokozzák a teljesítőképességet, erőkifejtést és az érzelmi feszültség levezetését. Már nagyon régen felfedeztük, hogy a dob, azaz a dobolás, a folyamatos ismétlődés, és az aközben végzett szabad mozgás gyógyító erővel hat. Bizonyos kultúrákban például éppen ezért keresik a transzállapotot. Manapság a mozgásterápia területén számos technika létezik – a meditációval bezárólag –, amely a mozgásban történő fizikai és mentális felszabadulást egyaránt elősegíti. Az én óráimon szinte minden alkalommal ilyen zenékkel találkozhatsz, valamint előnyben részesítem az óra végén (a nyújtás és a relaxáció alatt) a keleti zenéket. Persze ez ne ijesszen meg, ez nem egy jóga óra! Valamint, ha egy dallamos vidám zenét megkedvelek a rádióban, akkor biztosan sokszor felcsendül az órákon. Tehát: igen széles a paletta…